**Samarbejdsaftale om lærernes arbejdstid i skoleåret 2017-2018 indgået mellem Fredensborg Kommune og Fredensborg Lærerkreds.**

Samarbejdsaftalen skal bidrage til at give hensigtsmæssige

rammevilkår for lærernes arbejdstid. Parterne er enige om, at aftalen udviser respekt for lærernes professionelle råderum såvel som for skoleledernes mulighed for fleksibilitet i opgavefordelingen.

Denne samarbejdsaftale er indgået på baggrund af og i respekt for Bilag 4 til Overenskomst for lærer mfl. i folkeskolen og ved specialundervisning for voksne og med hjemmel i §2 i arbejdstidsreglerne for undervisningsområdet i kommunerne, der jf. lov 409 er gældende. For forhold, der ikke er beskrevet i samarbejdsaftalen gælder disse arbejdstidsregler.

Der er et fælles ønske om at fastholde det tætte løbende, konstruktive samarbejde mellem Fredensborg Kommune og Fredensborg Lærerkreds samt mellem skoleledelser, tillidsrepræsentanter og arbejdsmiljørepræsentanter.

Sus Emmery Nanna Kolze Annette Hansen-Jacobsen

Souschef Forhandlingschef Fredensborg Lærerkreds

**Værdier og fælles forståelse, som danner baggrund for**

**aftalen**

Aftalen er et fælles udgangspunkt for en enkel og fleksibel  planlægning på

skolerne.

Med aftalen er der fokus på at skabe gode rammer for udvikling på kommunens skoler og

understøtte skolerne som attraktive arbejdspladser, der bygger på tillid, indsigt og dialog.

Ledelse og medarbejdere har et fælles ansvar for sammen at skabe en skolekultur, hvor der er rum for fælles refleksion og videndeling, og hvor gode relationer og problemløsende kommunikation er et centralt element.

Skolens ledelse foretager de nødvendige prioriteringer i dialog med lærerne.

Ledelsen sikrer, at

* der er balance mellem krav og ressourcer
* lærerne har indflydelse på arbejdet og det nødvendige råderum til at træffe beslutninger ift. opgavernes udførelse.

Det er et fælles anliggende, at arbejdsmiljøet bygger på tillid, retfærdighed og samarbejde. Et godt arbejdsmiljø for alle skal understøtte ledere og medarbejderes mulighed for at løse skolens kerneopgave.

**Aftalen:**

**Afgrænsning**

Aftalen gælder for lærere og børnehaveklasseledere ved folkeskolen og Ullerødskolen i Fredensborg Kommune.

**Arbejdstid**

Vedrørende lærernes undervisningstid tager lokalaftalen afsæt i Byrådets beslutning

om, at det er en forudsætning for finansieringen af skolereformen i Fredensborg

Kommune, at lærernes gennemsnitlige undervisningstid er på 735 timer i

kommunen som helhed.

Nettoarbejdstiden er fastlagt til i alt 1680 timer årligt.

Lærerne løser som udgangspunkt opgaver på arbejdsstedet 35 timer om ugen i 210 dage.

Placeringen af de op til 10 dage (ud over de 200 dage) fremgår af

opgaveoversigten.  Placering fastlægges af skoleleder i dialog med lærerne.

Den resterende tid, 210 timer årligt, planlægger læreren selv i respekt for ledelsens

overordnede planlægning.

**Undervisningstid**

Der fastsættes et maximalt timetal på 845 klokketimer årlig for

fuldtidsbeskæftigede lærere og på 895 klokketimer for fuldtidsbeskæftigede børnehaveklasseledere, som dækker fagopdelt og understøttende undervisning.

Undtaget herfra er tilfældigt opståede vikartimer.

**Ferieafvikling**

Sommerferien – 4 uger - fastlægges til afvikling i ugerne 28-31.

5. ferieuge fastlægges til afvikling i uge 42.

**Opgaveoversigt**

Et godt og stærkt samarbejde mellem lederen og den enkelte medarbejder fordrer løbende kommunikation, så tryghed og sikkerhed i opgaveløsningen optimeres. Forventningsafstemning og prioriteringer er et vigtigt element i samarbejdet, således at den enkelte medarbejder kender sine opgaver.

Opgaveoversigterne skal være udarbejdet ud fra forståelige, gennemskuelige og saglige kriterier. Kriterierne kan være generelle og kendte eller individuelle og kunne italesættes gennem en dialog med den enkelte eller i team.

**Ikrafttrædelse og opsigelse**

Aftalen er gældende for skoleåret 2017-2018, således at den træder i kraft  1. august 2017 og gælder frem til 31. juli 2018.

Aftalen kan opsiges af parterne med 3 månedersvarsel til bortfald.